Aalborg Kommune har lyttet til borgerne og gør det nu igen tilladt at svinge til højre i befærdet kryds.

I flere måneder har Aalborg Kommune forsøgt at finde frem til, om trafikken på Vesterbro i det centrale Aalborg kan afvikles bedre. Hasserisgade, som er en sidevej til Vesterbro, har i halvdelen af forsøgsperioden været lukket for biltrafik og har kun været åben for den kollektive trafik og bløde trafikanter. Det har fået en række borgere til at reagere, og nu lytter Aalborg Kommune til trafikanternes ønske. - Det største ønske, vi har hørt fra borgere her i forsøgsperioden, er et ønske om en åbning af højresving fra Vesterbro til Hasserisgade. Det lytter vi nu til, og fortsætter ellers testen som hidtil, siger rådmand i By og Land Jan Nymark Rose Thaysen (V) og uddyber: - Vi undgår derfor stadig udkørende trafik fra Hasserisgade, som kan blokere for trafikken på Vesterbro, men med højresvingsmuligheden, der ligeledes gælder for Kirkegårdsgade slipper vi af med den omvejskørsel, som flere af byens trafikanter har påpeget. Træffer beslutning i marts I løbet af testperioden har Aalborg Kommune indsamlet en række data. Det være sig både trafiktællinger, rejsetidsdata, observationer og borgerhenvendelser. I løbet af januar offentliggør kommunen et evalueringsskema, hvor alle har mulighed for at evaluere på forsøget og komme med input. Evalueringsskemaet sendes også direkte til områdets beboere. De indsamlede data vil blive evalueret i løbet af februar, og i marts træffes der en beslutning om, hvad der skal ske med krydset fremadrettet.